REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/144-15

22. jun 2015. godine

B e o g r a d

**Z A P I S N I K**

**SA 23. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 8. APRILA 2015. GODINE**

Sednica je počela u 12 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Milanka Jevtović -Vukojičić, Zlata Đerić, Vladica Dimitrov, Ljibuška Lakatoš, Aida Ćorović, Olena Papuga i Elvira Kovač, članovi Odbora.

Sednici nisu prisustvovali članovi Odbora: Biljana Ilić-Stošić, Suzana Šarac, Slobodan Perić, Dubravka Filipovski, Stefana Miladinović, Vera Paunović, Biljana Hasanović-Korać i Sulejman Ugljanin.

Sednici je prisustvovala potpredsednica Narodne skupštine i zamenica člana Odbora Gordana Čomić.

Sednici su prisustvovali: Gorjana Marinković i Irena Aleksić, narodni poslanici.

Sednici su prisustvovali i: Suzana Paunović, Kancelarija za ljudska i manjinska prava; Tanja Miščević, šefica pregovaračkog tima Vlade RS za pristupanje EU; Nj.E. Ambasador Peter Burkhard, Šef Misije OEBS-a u Srbiji; Nj.E.Ambasador Majkl Davenport, Šef EU Delegacije u Srbiji; Asja Varbanova, UN WOMEN; Nevena Petrušić, Poverenik za zaštitu ravnopravnosti; Milica Basta, Poverenik za informacije od javnog značaja i zaštitu podataka o ličnosti; Robert Sepi, Gordana Stevanović, Zaštitnik građana; Mirjana Maksimović, Tim za socijalno uključivanje i smanjenje siromaštva Vlade RS; Ivana Antić, kancelarija šefa pregovaračkog tima Vlade RS za pristupanje EU; Dragan Vukanić, pomoćnik ministra zdravlja; Luka Mirković, Ministarstvo kulture i informisanja; Novak Vučinić, MUP; Slavica Vasić, Ženska romska mreža; Vitomir Mihajlović, predsednik Nacionalnog saveta romske nacionalne manjine; Aleksandra Aleksandrović, Tamara Ametović, Eldin Avdulahi, Damir Bahtijarević, Emil Bosinci, Ivan Preda, Tanja Sadiki, Dijana Stojković, Fatima Šabanović, Sadija Živković, studenti; Radmila Zećirović, Amarilis, Novi Sad; Ana Saćipović, Osvit, Niš. (Napomena: zbog velikog broja učesnika, nisu se svi evidentrali prilikom ulaska u salu).

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Obeležavanje Međunarodnog dana Roma na temu: Inkluzija Roma i Romkinja 2014/15 - rezultati i izazovi.

Članovi Odbora su jednoglasno PRIHVATILI predloženi Dnevni red.

**Predsednik Odbora** je čestitao svim Romkinjama i Romima Međunarodni dan Roma. On je naveo da je cilj ove sednice da razmotrimo pitanje inkluzije Roma i Romkinja i rezultata koji su ostvareni u 2014. i 2015. godini, ali da razgovaramo i o izazovima i preprekama na koje smo u tom procesu nailazili. Podsetio je da je Republika Srbija 2005. godine pristupila međunarodnom programu Dekada Roma, usvojena je Nacionalna strategija i nacionalni planovi u oblasti integracije Roma, a reformama u oblasti zdravstvene zaštite napravljen je pozitivan pomak. Uvedene su mere afirmativne akcije za upis Roma u osnovne škole, poboljšan je sistem stipendiranja, a u cilju rešavanja problema tzv. pravno-nevidljivih lica usvojene su izmene Zakona o vanparničkom postupku. Međutim, i pored brojnih aktivnosti, problemi Roma su i danas veoma izraženi. Ključni problemi su obrazovanje, uslovi stanovanja, zapošljavanje, dečji rad i rani brakovi. U koliko teškim uslovima pripadnici romske populacije žive govore i sledeći podaci. Smrtnost romske dece je duplo veća od nacionalnog proseka. Rano stupanje u brak je naročito izraženo među romskom populacijom. Među mladim ženama starosti od 15-19 godina iz romskih naselja 43% njih su u braku, a u Srbiji je taj procenat samo 4%. U romskim naseljima je 49% domaćinstava primalo socijalnu pomoć, a u Srbiji taj procenat je 4% domaćinstava. Što se tiče upisa u matične knjige rođenih, od dece koja su mlađa od 5 godina u romskim naseljima 95% je upisano u matičnu knjigu rođenih, a kod dece starosti do 5 meseci upisamo je samo 83%. Samo 69% dece koja su uzrasta za polazak u školu iz romskih naselja pohađa prvi razred osnovne škole, a srednju školu pohađa samo 22% dece romske populacije koja su srednjoškolskog uzrasta. Ovo su podaci koji su prezentovani na Konferenciji o stanju i položaju dece i žena u Srbiji koja je održana 6. aprila ove godine, a rezultat su istraživanja sprovedenih od strane Republičkog zavoda za statistiku i UNICEF-a u okviru Petog globalnog kruga programa istraživanja višestrukih pokazatelja. Srbija je dosta uradila u institucionalnom i zakonodavnom smislu kako bi položaj Roma bio bolji i kako bi ključni problemi sa kojima se ta populacija susreće bili bar ublaženi. Međutim, imajući u vidu navedenu statistiku, u narednim koracima koje planiramo da preduzmemo, potrebno je upravo voditi računa o unapređenju položaja dece i žena iz romske populacije jer je to kategorija stanovništva koja je u posebno teškom položaju. Na kraju uvodnog izlaganja istakao je da veruje da je ova sednica prilika da čujemo i primere dobre prakse i razmenimo pozitivna iskustva koja mogu da posluže svima nama kao primer za dalji rad i delovanje.

**Suzana Paunović** je takođe čestitala predstavnicima Romskog nacionalnog saveta i svim pripadnicama i pripadnicima romske nacionalne manjine 8. april Međunarodni dan Roma. Istakla je aktivan rad vladinog Saveta za unapređenje položaja Roma koji je, ne samo pratio rezultate koja su ministarstva postizala u primeni postojeće strategije i akcionog plana, već se bavio i nekim novim zadacima koji stoje pred Vladom i pre svega preuzeo ono što je i osnovna uloga ovakvog jednog saveta, a to je planiranje i koordinacija politika na nacionalnom nivou. Po prvi put je na nivou Vlade uspostavljeno i telo za praćenje i koordinaciju donatorske pomoći koje omogućuje punu koordinaciju svih donatorskih sredstava, dobro praćenje rezultata i postignuća, ali i blagovremeno reagovanje na probleme koji se pojavljuju u implementaciji određenih projekata. Ono što je takođe značajno jeste činjenica da je otpočela izrada nove Strategije za integraciju Roma koja se odnosi na period do 2025. godine. Izrađene su polazne osnove koje su rađene na osnovu analize rezultata koji su postignuti u primeni prethodne strategije i akcionih planova, uzete su u obzir preporuke Zaštitnika građana, obavljen je konsultativni proces i sa drugim nezavisnim telima, lokalnim samoupravama i NVO. Ona je istakla da smatra da je posebno važno to što se na čelu radne grupe za izradu strategije po prvi put nalazi pripadnik romske nacionalne manjine, čime se šalje poruka da je aktivno učešće Roma pri izradi ovog strateškog dokumenta zaista moguće i veruje da će to doprineti da se jasno definiše sprovodljiva politika kada je u pitanju inkluzija Roma. Kancelarija se bavila i aktivnostima usmernim na veću zastupljenost Roma u državnim institucijama, na nacionalnom i na lokalnom nivou. Kroz različite programe, kao što je program stažiranja savetnika u ministarstvima, pokušavali su da pokrenu inicijative kako bi se obezbedilo veće učešće i participaciju pripadnika romske manjine, a ove aktivnosti će biti nastavljene i u narednom periodu. Pokrenute su brojne aktivnosti na lokalnom nivou zahvaljujući donatorskim sredstvima i brojnim aktivnostima koje su pokrenule NVO i same lokalne samouprave. Uvedeni su prvi mobilni timovi u 20 gradova i opština u Srbiji čime po prvi put imamo uspostavljenu multisektorsku saradnju, jedan tim koji radi zajedno, uz uključivanje i predstavnika centara za socijalni rad, filijala Nacionalne službe za zapošljavanje i lokalne samouprrave. Ovaj tim je tehnički opremljen i prošao je odgovarajuće obuke. Pokrenuti su neki novi modeli stambenog zbrinjavanja na lokalnom nivou, kao što je program tzv.seoskih domaćinstava. Na kraju je podsetila i na mere podrške mladim romskim učenicima, srednjoškolcima i studentima, ali i aktivnosti u sektoru bezbednosti.

**Nj.E. Ambasador Majkl Davenport** je istakao da mu je veliko zadovoljstvo što na ovaj način obeležavamo današnji dan, dan kada slavimo kulturu Roma i svima poželeo srećan Dan Roma. Istovremeno, ovo je dan kada pokušavamo da ukažemo na težak položaj Roma i sagledamo rezultate koji su postignuti u naporima za inkluziju. U Evropi danas živi, prema procenama, između 10-12 miliona državljana romske nacionalnosti od kojih su polovina, 6 miliona, državljani EU. Romi su najbrojnija nacionalna manjina u Evropi i jedna od onih koji su najviše marginalizovane i diskriminisane. Zato Evropska unija u svom planu i strategiji 2020 posebnu pažnju posvećuje ispravljanju takve situacije. Ciljeve za integraciju Roma su: dostupnost obrazovanja, zapošljavanje, zdravstvena zaštita i stanovanje. Evropska unija i u Srbiji pomaže romskoj manjini, zajedno radi sa institucijama Republike Srbije, drugim donatorima i sa romskim organizacijama. Veliku pažnju posvećuju naporima da se spreči napuštanje školovanja, kako bi se na taj način prekinuo ciklus nezaposlenosti, siromaštva i marginalizacije. U tom smislu naveo je neke primere, kao što su pružanje pravne pomoći za upis u matične knjige rođenih, olakšavanje pristupa socijalnoj pomoći, zdravstvu i javnim službama uz pomoć mobilnih timova, jačanje uloge romskih NVO u donošenju odluka na lokalnom nivou. Takođe, pripremaju opsežan plan za unapređenje stambene situacije romske zajednice. Sa Gradom Beogradom radi se na tome da 170 porodica koje su živele u nehigijenskim naseljima dobiju trajno stambeno rešenje u socijalnim stanovima, seoskim domaćinstvima ili kroz podršku za rekonstrukciju sopstvene imovine. Preduzimaju se zajedničke aktivnosti u cilju pronalaženja zaposlenja za Rome i kroz sopstveno preduzetništvo. Takođe, naveo je se preduzimaju aktivnosti u cilju inkluzije romskih učenika u srednje škole, kao i da završe fakultete u što većem broju, a na ovoj sednici će dodeliti 10 lap-topova najboljim romskim studentima. Na kraju je istakao da uspeh svih zajedničkih projekata i inicijativa veoma zavisi od usvajanja i sprovođenja nove Strategije za inkluziju roma, koja treba da vodi računa o istinskim potrebama romske zajednice. Takođe je naglasio da će Evropska unija i dalje biti partner u svim kvalitetnim inicijativama za socijalno uključivanje pripadnika romske zajednice i da će nastaviti da ispunjava svoju obavezu da se bori za fer i inkluzivno društvo koje je preduslov i za privredni rast i blagostanje, ne samo Srbije već cele Evrope.

**Nj.E. Ambasador Peter Burkhard** je takođe čestitao Međunarodni dan Roma i zahvalio se Odboru za ljudska i manjinska prava i ravnopravnost polova, Romskoj ženskoj mreži i Nacionalnom savetu Roma koji su organizatori ovog događaja. On je naglasio da je Misija OEBS-a ponosna na svoje dugogodišnje partnerstvo sa ovim institucijama sa kojima deli zajednički cilj, a to je podsticanje potpune i ravnopravne inkluzije romske zajednice u Srbiji. Misija pruža podršku romskom civilnom društvu i naporima Vlade Republike Srbije da uključi pitanje Roma na sam vrh liste svojih prioriteta. Mišljenja je da je od veoma velike važnosti da javnost bude informisana ne samo o problemima, već o uspehu koji je postignut na ovom polju. Samo tako ćemo moći da odgovorimo novim izazovima koji nas čekaju u budućnosti. Strategije, međunarodne obaveze i preporuke, kao i proces priključivanja Srbije EU predstavljaju dobru osnovu za Vladu i civilno društvo da unaprede status Roma i Romkinja. U tom smislu je ključna uloga romskog civilnog društva. Građani se na lokalnom nivou svakodnevno bore za poboljšanje uslova života pojedinačnih pripadnika romske zajednice. Donosioci odluka znaju da je civilno društvo njihov najvažniji saveznik. S druge strane, civilno društvo će nadzirati Vladu i druge nadležne instititucije u tom pogledu. Iako se romska zajednica u Srbiji i dalje suočava sa brojnim problemima, pozdravljamo napore državnih instititucija da dodatno ojačaju postojeću dobru praksu, pogotovo u sferi obrazovanja, zapošljavanja, zdravstvene i socijalne zaštite. Misija će nastaviti da pruža podršku partnerima da ojačaju postojeću i stvore novu sinergiju sa državnim institucijama, kao i podršku Vladi Srbije, Narodnoj skupštii, NVO i civilnom društvu u cilju jačanja kontrole i implementacije politike za inkluziju Roma. Nada se da će buduća saradnja unaprediti nivo ravnopravnosti i promovisati toleranciju širom raznolikog i multikulturalnog prostora Srbije. Na kraju je pozvao sve prisutne da svaki 8. april bude prilika da se podsetimo koliko još toga ostaje da se uradi da bi se osigurala potpuna inkluzija Roma.

**Asja Varbanova** je na početku istakla da joj je čast i zadovljstvo da na današnji dan pozdravi sve učesnike i uputila je čestitke svim Romkinjama i Romima ispred UN Women. Naročito je naglasila da je važno da se osvrnemo na pitanje položaja Romkinja iz posebno ugroženih grupa, kao što su invalidi, izbeglice, Romkinje iz ruralnih sredina. Osvrnula se na činjenicu da svi podaci govore da su Romkinje koje pripadaju navedim grupama, ali i Romkinje uopšte, u znatno lošijem položaju od muškaraca Roma. Njihov položaj je lošiji u svim oblastima, a naročito je istakla oblast zapošljavanja, obrazovanja, ali je problem nasilja nad Romkinjama. Kada je reč o učešću Romkinja u javnom životu, podaci govore da takvi slučajevi gotovo da i ne postoje. Konstatovala je da iako je prošlo 10 godina od Dekade Roma, nije učinjen značajniji napredak u poboljšanju položaja Romkinja, što treba da ukaže na to da će biti puno posla u narednom periodu kako bi se nešto promenilo u tom smislu. Pomenula je CEDAW konvenicju Ujedinjenih nacija i preporuke koje je Srbija dobila u smislu primene ove konvenicje, kao i značajnu ulogu romskih ženskih organizacija u pripremi tzv. izveštaja iz senke. Značajan broj preporuka koje je Srbija dobila od nadležnog komiteta Ujedinjenih nacija, odnosi se upravo na mere koje država treba da preduzme u cilju unapređenja položaja Romkinja. Ona je istakla da se ove godine navršava 20 godina od usvajanja Pekinške deklaracije i platforme za akciju koja predstavlja značajan međunarodni dokument o pravima žena i rodnoj ravnopravnosti, čiji ciljevi ni do danas nisu ispunjeni od strane svih zemalja, uključujući i Srbiju. Podsetila je i na strateške dokumente u Srbiji koji ističu ove godine, a odnose se na zaštitu žena i rodnu ravnopravnost. Ujedinjene nacije i UN Women su i do sada pružale podršku naporima države da unapredi ovu oblast, a planira se i dalja saradnja, između ostalog i sa ženskim romskim organizacijama.

**Slavica Vasić** je u ime Ženske romske mreže takođe čestitala Međunarodni dan Roma. Pomenula je kampanju „Mesec dana romskog ženskog aktivizma“ u kojoj se naročito govorilo o položaju Romkinja, za koji je navela da je i danas veoma loš. Začarani krug koje Romkinje započinju odustajanjem od obrazovanja i preranom udajom, nastavlja se nesebičnom brigom o porodici, zapostavljanjem sopstvenog zdravlja, nemogućnošću da se zaposle bez adekvatnog obrazovanja i završava se opet prerano jer je prosečan životni vek Romkinja 48 godina. Iako Republika Srbija uvodi rodnu dimenziju u svoje politike, mere i aktivnosti, na žalost to ne prati adekvatan budžet za njihovo sprovođenje. Tako danas postoji velik broj Romkinja koje, iako su obrazovane, nemaju posao. Iako je Republika Srbija učinila značajne korake ka inkluziji romske zajednice, teme kao što su nasilje nad Romkinjama u porodici i partnerskim odnosima, napuštanje obrazovnog sistema, diskriminacija Romkinja u javnim službama, retko se nađu kao prioriteti naših nacionalnih i lokalnih dokumenata. Na kraju je istakla da sve ovo ne smemo da zaboravimo ni danas kada obeležavamo ovaj praznik.

**Vitomir Mihajlović** je kao predsednik Nacionalnog saveta romske nacionalne manjine, istakao da je krajem prethodne i početkom ove godine Srbiju napustilo preko 30.000 pripadnika romske nacionalne zajednice tražeći ekonomski azil u zemljama Evropske unije, ne zato što je to njihov hir, već zato što je to bila njihova potreba, pre svega u zimskom periodu kada nisu imali uslova da preživljavaju, da obezbeđuju ogrev i hranu za svoju porodicu. Stoga je istakao da želi da predstavnici zemalja Evropske unije te Rome ne vrate nasilno, već da nađu nekakvo „uhlebljenje“ za njih u tim zemljama. Evidentna je činjenica, naveo je, da kod Roma postoji generacijsko siromaštvo, da su Romi 7-8 puta siromašniji od najsiromašnijeg koji je iskazan u strategiji za smanjenje siromaštva, da 95% Roma nema stalno zaposlenje ili nema nikakvo, a 80% Roma ne završava osnovno obrazovanje. Ukazao je i na postojanje stereotipa, predrasuda i diskriminacije prema Romima, što je takođe prepreka za njihovu punu integraciju u društveni, politički, ekonomski, socijalni i kulturni život Republike Srbije. Roma nema u Vladi Republike Srbije, kao ni u Parlamentu gde smo sada. On je istakao da žele da problem romske nacionalne zajednice rešavaju zajedno sa većinskim narodom, sa državom Srbijom, da budu konstruktivan partner. Veruje da će u tome uspeti pre svega zahvaljujući Kancelariji za ljudska i manjinska prava, Savetu za unapređenje položaja Roma i Vladi Republike Srbije. Istakao je značaj koji je dat učešću Roma u radnoj grupi za pripremu nove strategije za Rome, kao i spremnost romske nacionalne zajednice koja ima kapaciteta i kadrova da učestvuje u rešavanju ovakvih krupnih pitanja, kao što je priprema nove strategije. Upoznao je pristune da je danas održan i sastanak sa predsednikom Republike Srbije i da mu je tom prilikom uručena platforma koju su pripremili, a koja predstavlja inicijalni dokument o tome šta je to potrebno romskoj nacionaloj zajednici obezbediti u narednom periodu kako bi se poboljšao kvalitet njihovog života u Srbiji, a prioriteti su u oblasti obrazovanja, zapošljavanja, zdravstva i stanovanja. Na kraju je istakao da ono što su oni uvideli kao osnovi problem u sprovođenju postojeće strategije jeste to što nije bilo utvrđeno telo od strane države koje bi bilo odgovorno za sprovođenje ove strategije

Nakon izlaganja Vitomira Mihajlovića usledila je podela lap-topova najboljim romskim studentima. U njihovo ime prisutnima se obratio **Eldin Avdulahi**, student Visoke građevinske škole, Odsek arhitektura, koji se zahvalio organizatorima i donatorima, Romskom nacionalnom savetu i Evropskoj uniji, za nagrade koje su primili, a koje im daju podstrek da se dalje unapređuju i nadograđuju svoje znanje.

**Radmila Zećirović,** govoreći o Dekadi Roma istakla je da je u našoj zemlji dosta urađeno po pitanju obrazovanja i zdravstva, ali da je po pitanju zapošljavanja i stanovanja ostvareno jako malo od onoga što je predviđeno Dekadom. Iako je doneta Strategija, ona se vrlo sporo sprovodi, proces je veoma dug, ne sprovodi se onako kako smo predvideli. Navela je da smatra da je razlot tome što se politika meša i u romsko pitanje, tako da romsku zajednicu uglavnom vode romske političke partije što se posle odražava negativno po Rome. Romsko pitanje treba da se rešava kao pitanje građana ove države, a ne zato što to od nas traži međunarodna zajednica. Smatra da sve dok se Romi gledaju kao socijalno ugrožena kategorija i dok se ovim pitanjima bude bavilo samo ministarstvo nadležno za socijalna pitanja, imaćemo problem. Romskim pitanjem treba da se bave i druga ministarstva i institucije i mora da postoji koordinacija između njih. Navela je primer udžbenika na romskom jeziku jer se još uvek ne zna ko će dobiti te udžbenike, na koji način. Ministarstvo prosvete još uvek nije dalo smernice na koji način to treba da se uradi. Na lokalu se ne može ništa uraditi dok god se to ne reši na nivou Republike. Smernice moraju da dođu sa republičkog nivoa. U vezi problema stanovanja, postavila je pitanje kako postoje programi za stanovanje raseljenih lica i izbeglica, ili kada su poplave u pitanju, a kad je u pitanju romska populacija onda se to ne radi. Navela je da se npr. u Novom Sadu romskim pitanjem bavi samo uprava za socijalnu zaštitu, a ne npr. za urbanizam ili obrazovanje. Ona je takođe ukazala da je pitanje Romkinja važno zato što su žene stub porodice i ukoliko se ne radi sa Romkinjama po pitanju obrazovanja, zapošljavanja i dr. romsko pitanje ne može da bude rešeno. Posebno je istakla problem rane udaje i prodaje, jer ukoliko se to ne reši teško da ćemo bilo šta moći da uradimo. Takođe je pomenula i pitanje azila. Romska ženska mreža Srbije radi na tome, ali joj je potrebna podrška kako bi još više mogli da pomognu Romkinjama i Romima da se osnaže.

**Ana Saćipović** je govorilao nasilju nad Romkinjama u društvenoj zajednici i u porodici. Predstavila je Udruženje Romkinja Osvit koje je osnovano 2005. godine i koje radi na sprečavanju i suzbijanju nasilja u romskim porodicama kroz osnaživanje žena za izlazak iz kruga nasilja, kao i uticanjem na javnost i donosioce odluka za stvaranje nediskriminatornog društva. Imaju tri osnovna cilja, a to su: osnaživanje Romkinja za izlazak iz kruga nasilja, razvijanje nediskriminatornog društva i praćenje sprovođenja normativnog okvira i rada mehanizama za sprečavanje i suzbijanje nasilja nad Romkinjama na lokalnom i nacionalnom nivou. Prvi su SOS telefon na romskom jeziku u Evropi, čiji rad je već sada usklađen sa preporukama iz Istanbulske konvenicje. Za 10 godina na SOS telefon javilo se oko 3000 žena od kojih je 1212 Romkinja. Ona je istakla da patrijarhat romske zajednice ima svoje nevidljive aparate kontrole i prinude koji romsku ženu drži u izolaciji. Specifičnost romske zajednice koja žensku decu manje vrednuje od muške, ne razlikuje se mnogo od načina vrednovanja kod većinskog naroda, Međutim, Romkinja u svojoj zajednici ima težak zadatak jer ona sa generacije na generaciju nasleđuje tradicionalne okove življenja u okviru romske zajednice. O njenim osećanjima i potrebama romska zajednica i porodica najmanje brine. Seksualno uznemiravanje od strane neromskog stanovništva je nešto čime su Romkinje vrlo često izložene. Onaj mali broj Romkinja koje imaju sreću da rade u društvenim ili privatnim preduzećima, iz straha da ne izgube posao kako bi obezbedile egzistenciju svoje porodice, tolerišu i trpe to seksualno uznemiravanje. Fizičko nasilje koje Romkinja doživljava u okviru svoje porodice, način na koji se ona miri s tim, ekonomsko nasilje kome je svakodnevno izložena, psihičko nasilje koje je njena svakodnevnica, veliki broj pobačaja i porođaja, doprinelo je da životni vek romske žene bude veoma kratak. Sve svetske zdravstvene statistike potvrđuju da žene žive duže od muškaraca 5-10 god. Kod Roma žene žive kraće, njen životni vek je u proseku 48 godina i one obolevaju tri puta više od muškaraca. Tradicija ranih brakova se ne može podvoditi pod kulturno nasleđe romske zajednice zato što smo svi mi građani/ke Srbije i osnovni prioritet u ostvarivanju prava je poštovanje zakona, pre svega Ustava, ali i svih drugih zakonskih akata. Ne može tradicija i običaj da imaju jaču snagu od zakona. Romkinja često nema prava ni mogućnosti da odlučuje o svojoj sudbini, bilo da je u pitanju izbor bračnog partnera, razvod, mogućnost nastavljanja školovanja, rođenje dece, selidba, lečenje, raspolaganje materijalnim sredstvima porodice itd. Jedan od problema siromaštva romkinja je i prošnja. Društvo i romska zajednica ne žele da vide ovaj problem, niti da rade na rešavanju ovog problema. Ona je navela da raspolaže podacima da u sigurnim kućama i prihvatilištima, Romkinje su vrlo često izložene dodatnoj torturi od drugih žena koje su takođe tu smeštene. Ona je istakla da je veoma važno osloboditi i same Romkinje od predrasuda i da se to može postići njihovom edukacijom. Kao dobar primer navela je podatak da je SOS telefonu u Nišu u periodu od 1992. do 2005. godine se obratilo samo sedam Romkinja, a u peroidu od 2006. do 2014. godine 1212 Romkinja, što znači da su se one oslobodile straha i predrasuda i mnogo češće tražile zaštitu od nasilja. Pozitivno je i to što su bile uključene u radnu grupu Ministarstva rada i socijalne politike za izradu Strategije za sprečavanje i suzbijanje nasilja nad ženama i porodičnog nasilja. Ova strategija je jedini dokument koji Romkinje prepoznaje kao posebnu kategoriju korisnica. Trenutno su članice radne grupe u navedenom ministarstvu za izradu nacionalnog SOS telefona. Istakla je i potrebu da Romkinje budu zaposlene u policijskim upravama i učestvuju u policijskim patrolama jer bi to značajno dorpinelo efikasnijoj zaštiti od nasilja usmerenog prema Romkinjama jer bi im bilo lakše da objasne na svom materinjem jeziku kroz kakvu torturu prolaze. Isto važi i za centre za socijalni rad i sigurne kuće. Kao negativne primere navela je da često saradnja sa institucijama zavisi od službenika kao pojedinaca i njihove spremnosti da svoj posao obavljaju bez predrasuda, kao i neprimenjivanje protokola o postupanju u slučaju nasilja nad ženama i neblagovremeno reagovanje nadležnih institucija u slučaju nasilja, nedovoljno uvažavanje NVO organizacija, nedovoljna međusobna saradnja između samih državnih institucija i nedostatak povratnih informacija SOS telefonima kada upute žrtvu nasilja na nadležene institucije.

**Slavica Rakić** je govorila o inkluzivnom obrazovanju u praksi. Zakon o osnovama sistema obrazovanja i vaspitanja je usvojen 2009. godine, a izmenjen i dopunjen je 2011. i 2013. godine. Ovaj zakon je važan za poboljšanje obrazovnog nivoa Roma jer je njime predviđeno postojanje individulanog obrazovnog plana u slučaju zaostajanja u obrazovnim dostignućima, kao i uvođenje pedagoških asistenata. Cilj ovih mera jeste da ispravi negativne posledice odrastanja u socijalno depriviranoj sredini. Ovaj zakon predviđa i antidiskriminacione mere u školi, a naročioto u specijalnim školama gde je najviše romskih učenika. Trenutno radi 181 pedagoški asistent u predškolskim ustanovama i osnovnim školama i njihov osnovni zadatak jeste da pružaju pomoć deci kojoj je potrebna dodatna obrazovna podrška, vaspitačima i nastavnicama. Postoje i afirmativne akcije kao što je upis u osnovnu, srednju školu i fakultete, kao i prilikom ostvarivanja prava na učenički i studentski standard gde, u zavisnosti od uspeha, romski đaci i studenti mogu da konkurišu za stipenije i nagrade, kao i smeštaj u internatima i domovima.

**Vladimir Cucić, Komesarijat za izbeglice i migracije,** je ukazao na ono što je učinjeno u prethodnom periodu u oblasti stanovanja Roma. S tim u vezi postoji tzv. lokalno akciono planiranje u sferi migracija. Ukazao je na programe ekonomskog osnaživanja koje sprovodi Komesarijat, a za koje je bitno da ne podrazumevaju povraćaj sredstava. U periodu od prethodnih 7-8 godina, Komesarijat je obezbedio 200 paketa za dohodovne aktivnosti, 280 paketa građevinskog materijala, 80 seoskih domaćinstava, 60 stambenih jedinica za socijalno stanovanje i 50 montažnih kuća. To znači da je oko 400 porodica dobilo krov nad glavom.

**Lazar Divjak,** je predstavio Projekat „Evropska podrška za inkluziju Roma“, koji sprovodi Misija OEBSa, a finasira Evropska unija iz IPA fondova. Cilj projekta je podrška sprovođenju Strategije unapređenja položaja Roma u oblasti pristupa tržištu rada, zdrastvu, socijalnoj zaštiti, adekvatnom stanovanju. On je zadužen za stambenu komnpomentu, ali projekat ima sveobuhvatniji pristup. Ciljevi stambene komponente su: podrška opštinama pri legalizaciji podstandardnih romskih naselja (naselja u kojima su uslovi za stanovanje lošiji od standardnih) u smislu pripreme tehničke dokumentacije koja će im biti neohodna za apliciranje za fondove Evropske unije, podrška Ministarstvu saobraćaja, građevinartsva i infrastrukture u stvaranju preduslova za efikasan monitoring stanja u podstandardnim romskim naseljima i pomoć u planiranju narednih aktivnosti Ministarstva i drugih državnih institucija. Pre početka projekta bilo je izabrano 20 pilot opština u kojima je započet projekat. U okviru projekta je izrađena studija kojom su identifikovana podstandardna romska naselja, gde se nalaze, kolika su i koji su problemi u njima. Studija je u fazi pripreme za štampanje, ali je izneo podatak da u Srbiji postoji 583 podstandardna romska naselja. Ova studija je namenjena Ministarstvu i drugim državnim institucijama u programiranju sredstava. U 11 od prethodno navedenih 20 opština postoji potreba da se pripremi urbanistička dokumentacija u vezi romskih naselja, a u ovaj posao je uključena lokalna samouprava. Planira se da se do jula 2015. godine ti urbanistički planovi usvoje u lokalnim samoupravama, što je veoma bitno jer je to jedini način da se na legalan način unapredi oblast adekvatnog stanovanja. On je ukazao i na druge projektne aktivnosti.

**Anita Ivanišević** je u ime Danskog saveta za izbeglice, predstavila projekat „Jačanje inicijativa za socijalno uključivanje romskih porodica iz privremenih naselja Grada Beograda u lokalne zajednice Republike Srbije“. Ovaj projekat je obuhvatio 31 romsku porodicu koje su se iz neformalnih naselja Makiš 1, Makiš 2, Resnik Javučki rit i Kijevo, a kao bivši stanari nehigijenskih naselja Belvil i Gazela, preselili na teritoriju 12 opština u Srbiji. Cilj projekta jeste uključivanje u lokalnu zajednicu, tj. u društveni, ekonomski i kulturni život primajuće lokalne zajednice, kao i dostizanje životnog standarda koji se smatra prihvatiljivim u društvu. Planirani rezultati su bolja inkluzija romskih porodica i njihovo aktivno socijalno uključivanje.

**Zoran Maritinović** je predstavio aktivnosti Nacionalne službe za zapošljavanje u vezi rešavanja problema u oblasti zapoljšavanja Roma. I pored teškog stanja na tržištu rada (766 000 nezaposenih lica u RS), postoje afirmativne mere koje su usmerene na teže zapošljive kategorije, pa time i na Rome. Na evidenciji Nacionalne službe za zapošljavanje je 21700 nezaposlenih lica romske nacionalnosti, a od tog broja oko 46% su Romkinje. Oko 90% evidentiranih nezaposlenih Roma čine lica bez kvalifikacija ili polukvalifikovana lica, što je drastično veći broj u odnosu na ukupan broj nezaposelnih lica u kom slučaju je to 32%. Zbog ovakve kvalifikacione strukture nezaposlenih pripadnika romske nacionalnosti, mnogi poslovi su im nedostupni. Ono što je takođe zabrinjavajuće jeste da je između 67- 68% evidentiranih nezaposlenih Roma spada u kategoriju dugoročno nezaposlenih lica. Ipak i pored ovakve statistike, u prošloj godini je zaposleno 1592 lica. Od tog broja, uvogor o radu je zaključilo 50% lica (od kojih je oko 80% na određeno vreme), a ostalih 50% neke druge ugovora u okviru fleksibilnih oblika rada. Romkinje su učestvovale sa oko 40% u okviru prethodno navedenog broja zaposlenih lica. Od ukupnog broja nezoposlenih Roma za preko 16000 je u prošloj godini donet individualni plan zapošljavanja. U program „druge šanse“, odnosno funkcionalnog osnovnog obrazovanja, uključeno je preko 700 pripadnika romske nacionalnosti. Naveo je i druge programe, kao što su programi dodatnog obrazovanja i obuka i programi za razvoj preduzetništva u kojima takođe učestvuju pripadnici romske populacije. U prošloj godini je bilo planirano oko 10 miliona dinara za samozapošljavanje Roma, a 51 lice se uključilo u ovaj program sa preko 8 miliona dinara. Uglavnom se radi o proizvodnim, trgovinskim, zanatskim i uslužnim delatnostima u kojima je započet privatni biznis. Plan za ovu godinu jeste nastavak navedenih aktivnosti, uključujući i samozapošljavanje. Novina jeste mera za podsticanje zapošljavanja korisnika novčane socijalne pomoći. Na kraju je zaključio da se Romi zbog svoje obrazovne strukture teško uključuju u svet rada, ali i lica koja su imala sreće da rade, često su njihova znanja i veštine prevaziđeni jer nove tehnološke mogućnosti traže nove profile i zato je potrebno njihovo veće uključivanje u obuke. Takođe je značajno da se radi sa poslodavcima kako bi se našli načini za otklanjanje predrasuda i kako bi se romska manjina u potpunosti integrisala u svet rada.

U diskusiji koja je usledila istaknuto i sledeće: nacionalni savet treba da vrši monitoring rada lokalnih samouprava po pitanju unapređenja položaja Roma, više pažnje treba posvetiti pitanju integracije Roma u centralnoj i južnoj Srbiji. Predstavnice Beogradske opere su istakle značaj kulture Roma i navele da kroz kulturu i medije treba uticati na promenu svesti i da je to najbolji način da se borimo protiv predrasuda, kao i protiv nasilja nad Romkinjama.

**Predsednik Odbora** je zaključio sednicu u 15 časova.

SEKRETAR ODBORA PREDSEDNIK ODBORA

Rajka Vukomanović Meho Omerović